**Приложение 2 - общи условия към договора – за всички процедури**

**Общи условия**

**към договорите за финансиране на крайни получатели по Механизма за възстановяване и устойчивост**

**Компонент: Устойчиво земеделие**

**Инвестиция „Фонд за насърчаване на технологичния и екологичен преход на селското стопанство“**

СЪДЪРЖАНИЕ

[Член 1. Общи положения 3](#_Toc110605519)

[Член 2. Отговорност 4](#_Toc110605520)

[Член 3. Допустими разходи, данък добавена стойност 4](#_Toc110605521)

[Член 4. Задължение за недопускане на нередности 5](#_Toc110605522)

[Член 5. Измама, засягаща финансовите интереси на ЕС 6](#_Toc110605523)

[Член 6. Корупция, засягаща финансовите интереси на ЕС 7](#_Toc110605524)

[Член 7. Конфликт на интереси 8](#_Toc110605525)

[Член 8. Двойно финансиране, засягащо финансовите интереси на ЕС 10](#_Toc110605526)

[Член 9. Счетоводно отчитане, проверки, съхраняване на документация 10](#_Toc110605527)

[Член 10. Задължение за предоставяне на финансово-технически отчети и друга информация 12](#_Toc110605528)

[Член 11. Одобряване на финансово-техническите отчети и извършване на плащанията 14](#_Toc110605529)

[Член 12. Окончателен размер на безвъзмездното финансирането 16](#_Toc110605530)

[Член 13. Възстановяване на безвъзмездното финансиране 16](#_Toc110605531)

[Член 14. Право на собственост/ползване на резултатите и придобитите активи 17](#_Toc110605532)

[Член 15. Поверителност 17](#_Toc110605533)

[Член 16. Информация, комуникация и публичност 18](#_Toc110605534)

[Член 17. Изменение на договора 18](#_Toc110605535)

[Член 18. Прехвърляне на права и задължения по договора 21](#_Toc110605536)

[Член 19. Спиране и продължаване на изпълнението, извънредни обстоятелства 21](#_Toc110605537)

[Член 20. Прекратяване на договора 22](#_Toc110605538)

[Член 21. Приложим закон и уреждане на спорове 24](#_Toc110605539)

# Член 1. Общи положения

**1.1.** Крайният получател е длъжен да изпълни одобрения проект (предложение за изпълнение на инвестиция) по националния План за възстановяване и устойчивост (ПВУ), финансиран по Механизма за възстановяване и устойчивост (МВУ), съобразно описанието на инвестицията, съдържащо се в Приложение 1 към договора. Изпълнението на инвестицията следва да се осъществи в съответствие с приложимото национално и европейско законодателство, принципите и правилата на МВУ, приложимите изисквания на националния ПВУ, Условията за кандидатстване и Условията за изпълнение по процедурата за подбор на крайни получатели, както и Ръководството за изпълнение на инвестициите по чл. 31 от *Постановление № 114 от 2022 г. за определяне на детайлни правила за предоставяне на средства на крайни получатели от Механизма за възстановяване и устойчивост (обн., ДВ, бр. 54 от 2022 г.) (ПМС № 114/2022)*, публикувани от Държавен фонд „Земеделие“ (ДФЗ) на официалната му интернет-страница.

**1.2.** Крайният получател трябва да изпълни проекта (инвестицията по ПВУ) с грижата на добър стопанин, при спазване на принципите за добро финансово управление (икономичност, ефикасност, ефективност и избягване на двойно финансиране), свободна конкуренция, равно третиране, публичност и недопускане на дискриминация, съобразно най-добрите практики в съответната област и в съответствие с настоящия договор. За тази цел крайният получател трябва да осигури всички финансови, човешки и материални ресурси, необходими за пълното и точно изпълнение на одобрената инвестиция по ПВУ.

**1.3.** Крайният получател и ДФЗ са единствените страни (наричани за краткост “страните”) по договора за финансиране. ДФЗ не се намира в договорни отношения с изпълнителите на крайния получател във връзка с изпълнението на одобрения проект (инвестиция по ПВУ), и само крайният получател е отговорен пред ДФЗ за изпълнението на проекта (инвестицията по ПВУ).

**1.4.** Крайният получател има право да сключва договори с изпълнители за осъществяването на проекта (инвестицията по ПВУ), както това е предвидено в описанието на инвестицията – Приложение 1. В тези случаи крайният получател се задължава да прилага специфичните изисквания на ДФЗ, определени в Условията за кандидатстване, Условията за изпълнение по процедурата за подбор на крайни получатели, договора за финансиране и/или в Ръководството за изпълнение на инвестициите по чл. 31 от ПМС № 114/2022 г.

**1.5.** Крайният получател се задължава да спазва, по време и след приключване изпълнението на проекта (одобрената инвестиция по ПВУ), всички изисквания на приложимия към инвестицията режим на държавна помощ, и носи пълната отговорност за тяхното неспазване. Изпълнението на това задължение ще бъде проверявано от ДФЗ чрез извършване на проверки на място, включително внезапни, и/или изискване документи за установяване на обстоятелствата дали съответният актив се използва на определеното място и за предварително заявените цели на инвестицията, както и дали е в експлоатация. В случай на нарушения на изискванията на приложимия режим държавна помощ, извършени по време или след приключване изпълнението на инвестицията, и открити в срока по чл. 9.7, крайният получател дължи да възстанови изцяло предоставената държавна помощ със съответната законна лихва, освен ако специални разпоредби на приложимия режим държавна помощ не предвиждат частично възстановяване.

**1.6.** При изпълнението на инвестицията следва да се спазва и принципа за "ненанасяне на значителни вреди" по смисъла на чл. 5, параграф 2 във връзка с чл. 2, т. 6 от Регламент (ЕС) 2021/241 на Европейския парламент и на Съвета от 12 февруари 2021 година за създаване на Механизъм за възстановяване и устойчивост (OB L 57 от 18.2.2021 г.), наричан по-нататък „Регламент (ЕС) 2021/241“.

**1.7.** Крайният получател гарантира, че условията по членове 2, 4.2, 7, 9, 15, 16 и 20.2 буква „i“ се отнасят и до всички негови изпълнители. Той е длъжен да включи разпоредби в този смисъл в договорите, които сключва с тези лица.

# Член 2. Отговорност

**2.1.** Държавен фонд „Земеделие“ не носи отговорност за вреди, нанесени на служителите или имуществото на крайния получател по време на изпълнение на проекта (инвестицията по ПВУ) или като последица от него.

**2.2.** Крайният получател поема цялата отговорност към трети лица, в това число и отговорност за вреди от всякакъв характер, понесени от тези лица по време на изпълнение на проекта (инвестицията по ПВУ) или като последица от това. ДФЗ не носи отговорност, произтичащата от искове или жалби вследствие нарушение на нормативни изисквания от страна на крайния получател, неговите служители или лица, подчинени на неговите служители, или в резултат на нарушение на правата на трето лице.

# Член 3. Допустими разходи, данък добавена стойност

**3.1.** Допустими за финансиране по настоящия договор са разходите, които отговарят едновременно на следните условия:

3.1.1. разходите са за дейности, съответстващи на предвидените в одобреното предложение на изпълнение на инвестиция – Приложение 1, и се извършват от допустими крайни получатели;

3.1.2. разходите попадат във включени в условията за кандидатстване и условията за изпълнение по съответната процедура за предоставяне на средства по МВУ, и в одобреното предложение за изпълнение на инвестицията категории разходи;

3.1.3. разходите не надхвърлят определените пределни цени и прагове за съответната категория, определени в условията за кандидатстване по процедурата за предоставяне на средства от МВУ и в одобреното предложение на изпълнение на инвестицията;

3.1.4. разходите са за реално доставени продукти, извършени услуги, строителни и монтажни работи, и са подкрепени от съответни разходооправдателни документи или други документи с еквивалентна стойност; в разходооправдателните документи /фактурите/ трябва да е цитиран номера на договора за финансиране, № на предложението за извършване на инвестицията (ПИИ) или данни, позволяващи ясно идентифициране и проверка за обвързаност на фактурираните активи с ПИИ;

3.1.5. разходите са извършени законосъобразно съгласно приложимото право на Европейския съюз и националната нормативна уредба;

3.1.6. разходите са отразени в счетоводната документация на крайния получател чрез отделни счетоводни аналитични сметки или в отделна счетоводна система;

3.1.7. за направените разходи е налична одитна следа;

3.1.8. разходите са съобразени с приложимите правила за предоставяне на държавни помощи.

**3.2.** Без да противоречи на разпоредбите на Регламент (ЕС) 2021/241 и на приложимото право на Европейския съюз и българското законодателство, за да бъдат признати за допустими по проекта, разходите трябва да отговарят и на детайлните изисквания, предвидени в съответните условия за кандидатстване и за изпълнение на договори по процедурата за предоставяне на средства от МВУ.

**3.3.** Крайният получател отговоря за администриране на процеса на определяне на данък върху добавената стойност като допустим разход. При оформяне на исканията за плащане, за документалната отчетност, както и за всички други свои задължения във връзка с получаване на средства по МВУ, крайните получатели са длъжни да прилагат действащите нормативни актове към момента на изпълнение на договора за финансиране за определянето на ДДС като „възстановим” и следователно недопустим разход, или като „невъзстановим” и следователно допустим разход по МВУ. Крайният получател се съгласява компетентният орган по приходите да предоставя информация за него на ДФЗ и/или други контролни и одитни органи орган при поискване.

# Член 4. Задължение за недопускане на нередности

**4.1.** При изпълнението на договора крайният получател е длъжен да спазва всички изисквания, произтичащи от приложимите нормативни актове от правото на ЕС и националната ата нормативна уредба, в това число, но не единствено, нормативните актове, които уреждат бюджетната, финансово-стопанската и отчетната дейност, съответно възлагането и изпълнението на дейности по реда на чл. 1.4., както е приложимо. Всяко нарушение на приложимото право на Европейския съюз и/или на националната нормативна уредба, извършено във връзка с изпълнението на договора чрез действие или бездействие от страна на крайния получател, което има или би имало за последица нанасянето на вреда на средства от бюджета на ЕС, и/или бюджетите на институциите, органите, службите и агенциите на ЕС, създадени съгласно Договорите на ЕС, и/или бюджетите, пряко или косвено управлявани и контролирани от тях, и/или на средства от националния бюджет, се счита за „нередност“ при изпълнението на договора и може да има съответните последици по членове 11.5, 13 и 20.

**4.2.** Крайният получател е длъжен при изпълнението на договора да не допуска измама, корупция, конфликт на интереси и двойно финансиране, засягащи финансовите интереси на Европейския съюз, както и да прилага контроли за тяхното предотвратяване, установяване и коригиране. „Финансови интереси на ЕС“ означава всички приходи, разходи и активи, включени във, придобити чрез или дължими на: бюджета на ЕС; бюджетите на институциите, органите, службите и агенциите на ЕС, създадени съгласно Договорите на ЕС, или бюджетите, пряко или косвено управлявани и контролирани от тях.

Нарушенията по настоящия член се определят като „сериозни нередности“ при изпълнението на договора.

# Член 5. Измама, засягаща финансовите интереси на ЕС

**5.1.** Измама, засягаща финансовите интереси на Европейския съюз[[1]](#footnote-1) при изпълнение на договора, е налице във всеки от случаите:

5.1.1. по отношение на разходите по договора – всяко умишлено действие или бездействие, което се отнася до:

1. използването или представянето на фалшиви, неверни или непълни декларации или документи, в резултат на което се присвояват или неправомерно се задържат средства или активи от бюджета на ЕС или бюджетите, управлявани от ЕС или от негово име;
2. неоповестяването на информация в нарушение на конкретно задължение, което води до същия резултат; или
3. неправилното използване на такива средства или активи за цели, различни от тези, за които те са били първоначално предоставени;

5.1.2. по отношение на приходите от договора – всяко умишлено действие или бездействие, което се отнася до:

1. използването или представянето на фалшиви, неверни или непълни декларации или документи, в резултат на което незаконно се намаляват ресурсите в бюджета на ЕС или бюджетите, управлявани от ЕС или от негово име;
2. неоповестяването на информация в нарушение на конкретно задължение, което води до същия резултат; или
3. неправилното използване на законно предоставени ползи, което води до същия резултат;

**5.2.** Престъплението „измама“ по чл. 209, чл. 212 и 212а от Наказателния кодекс, когато то е извършено при изпълнение на договора и засяга финансовите интереси на Европейския съюз, се счита за „измама, засягаща финансовите интереси на ЕС“ по смисъла на настоящия член.

# Член 6. Корупция, засягаща финансовите интереси на ЕС

6.1. Корупция, засягаща финансовите интереси на ЕС[[2]](#footnote-2) при изпълнение на договора, е налице в случаите на:

6.1.1. „пасивна корупция“ - действия на публичен служител, който пряко или чрез посредник поиска или получи облаги, независимо от естеството им, за себе си или за трето лице, или приеме обещание за такава облага, за да извърши или да се въздържи от извършването на действия в съответствие със своите служебни задължения или при изпълнението на своите функции по начин, който вреди или има вероятност да навреди на финансовите интереси на ЕС;

6.1.2. „активна корупция“ - действия на всяко лице, което пряко или чрез посредник обещае, предложи или предостави облаги, независимо от естеството им, на публичен служител за него или за трето лице, с оглед извършване или въздържане от извършване на действия от служителя в съответствие със служебните му задължения или при изпълнението на неговите функции по начин, който вреди или има вероятност да навреди на финансовите интереси на ЕС.

6.2. За целите на настоящия член „публичен служител“ означава:

6.2.1. служител на ЕС или служител на националната администрация, включително всеки служител на националната администрация на друга държава членка и всеки служител на националната администрация на трета държава:

i) „служител на ЕС“ означава лице, което е:

* длъжностно лице или друг договорно нает от ЕС служител по смисъла на Правилника за длъжностните лица и Условията за работа на другите служители на Европейския съюз, установени в Регламент (ЕИО, ЕВРОАТОМ, ЕОВС) № 259/68 (16) относно Правилника за длъжностните лица на Европейските общности и Условията за работа на другите служители на Европейските общности (Специално издание 2007 г., глава 01, том 008) („Правилник за персонала“), или
* командировано в ЕС от държава членка или от публичен или частен орган и което изпълнява функции, съответстващи на функциите, изпълнявани от длъжностните лица или другите служители на ЕС.

Без да се засягат разпоредбите относно привилегиите и имунитетите, установени в протоколи № 3 и № 7, членовете на институции, органи, служби и агенции на ЕС, създадени в съответствие с Договорите, и персоналът на тези органи се приравняват на служители на ЕС, доколкото Правилникът за персонала не се прилага за тях;

ii) „служител на националната администрация“ следва да се разбира като позоваване на определението за „длъжностно лице“ или „публичен служител“ в националното право на държавата членка или на третата държава, в която съответното лице изпълнява своите функции.

Въпреки това при производство, насочено срещу длъжностно лице на държава членка или служител на националната администрация на трета държава, което е образувано от друга държава членка, последната не е длъжна да прилага определението за „служител на националната администрация“, освен доколкото посоченото определение е съвместимо с нейното национално право.

Понятието „служител на националната администрация“ включва всяко лице, заемащо длъжност в изпълнителната, административната или съдебната система на национално, регионално или местно равнище. Всяко лице, заемащо длъжност в законодателната система на национално, регионално или местно равнище, се приравнява на служител на националната администрация;

6.2.2. всяко друго лице, на което са възложени и упражнява функции на публична служба, които включват управление или вземане на решения, засягащи финансовите интереси на ЕС в държавите членки или в трети държави.

**6.3.** Престъпленията „подкуп“ по чл. 301, чл. 304, 304а, 304б, 304в и „провокация към подкуп“ по чл. 307 от Наказателния кодекс, в случаите, в които са извършени при изпълнение на договора и засягат финансовите интереси на Европейския съюз, се считат за „корупция, засягаща финансовите интереси на ЕС“ по смисъла на настоящия член.

# Член 7. Конфликт на интереси

**7.1.** Конфликт на интереси при изпълнението на договора, засягащ финансовите интереси на ЕС, е налице в следните случаи:

7.1.1. съгласно чл. 61 от Регламент (ЕС, ЕВРАТОМ) № 2018/1046 на Европейския парламент и на Съвета от 18 юли 2018 година за финансовите правила, приложими за общия бюджет на Съюза, за изменение на регламенти (ЕС) № 1296/2013, (ЕС) № 1301/2013, (ЕС) № 1303/2013, (ЕС) № 1304/2013, (ЕС) № 1309/2013, (ЕС) № 1316/2013, (ЕС) № 223/2014 и (ЕС) № 283/2014 и на Решение № 541/2014/ЕС и за отмяна на Регламент (ЕС, Евратом) № 966/2012 (OB L 193 от 30.7.2018 г.) - когато за безпристрастното и обективно изпълнение на функциите по договора за финансиране от финансовите участници по смисъла на Дял ІV, Глава 4 от регламента и другите лица, включително националните органи на всяко равнище, участващи в изпълнението на бюджета на ЕС, и/или бюджетите на институциите, органите, службите и агенциите на ЕС, създадени съгласно Договорите, и/или бюджетите, пряко или косвено управлявани и контролирани от тях, включително в подготвителните действия, в одита или в контрола може да възникне съмнение поради причини, свързани със семейството, емоционалния живот, политическата или националната принадлежност, икономически интереси или всякакъв друг пряк или косвен личен интерес; и/или

7.1.2. съгласно чл. 52 от Закона за противодействие на корупцията и за отнемане на незаконно придобитото имущество (ЗПКОНПИ) - когато лице по чл. 6, ал. 1 от този закон, което е страна или изпълнител по настоящия договор, или представлява страна по настоящия договор има частен интерес, който може да повлияе върху безпристрастното и обективното изпълнение на правомощията или задълженията му по служба като страна по договора. „Частен“ е всеки интерес, който води до облага от материален или нематериален характер за лицето по чл. 6 от ЗПКОНПИ, или за свързани с него лица, включително всяко поето задължение. „Облага“ и „свързани лица“ се разбират в смисъла, дефиниран съответно в чл. 54 и § 1, т. 15 от Допълнителните разпоредби на ЗПКОНПИ; и/или

7.1.3. когато:

1. Крайният получател, ако не е бюджетно предприятие, сключи трудов или друг договор за изпълнение на ръководни или контролни функции с, или се представлява от, лице на трудово или служебно правоотношение в ДФЗ или МЗХ, докато заема съответната длъжност и една година след напускането й;
2. Лице на трудово или служебно правоотношение в ДФЗ или МЗХ, докато заема съответната длъжност и една година след напускането й е придобило дялове или акции от капитала на крайния получател или извърши консултантска дейност по отношение на крайния получател;

7.1.4. когато бъде установено, че:

1. крайният получател се е опитал да:

* повлияе на вземането на решение от страна на ДФЗ, свързано с отстраняването, подбора или възлагането, включително чрез предоставяне на невярна или заблуждаваща информация, или
* получи информация, която може да му даде неоснователно предимство в процедурата за предоставяне на средства.

1. крайният получател:

* е представил документ с невярно съдържание, свързан с удостоверяване липсата на основания за отстраняване или изпълнението на критериите за подбор;
* не е предоставил изискваща се информация, свързана с удостоверяване липсата на основания за отстраняване или изпълнението на критериите за подбор.

**7.2.** Конфликт на интереси е налице и когато крайният получател е сключил договор за възлагане на дейности по изпълнението на одобрената инвестиция, като:

7.2.1. Лицата, които представляват крайния получател са свързани лица по смисъла на дефиницията за „независими оферти“ от Условията за кандидатстване.

# Член 8. Двойно финансиране, засягащо финансовите интереси на ЕС

**8.1.** В съответствие с чл. 9 от Регламент (ЕС) 2021/241 двойно финансиране при изпълнението на договора, засягащо финансовите интереси на ЕС, е налице, когато дейности по договора получават подкрепа едновременно от МВУ и от други програми и инструменти на ЕС, като тази подкрепа покрива същите разходи. При никакви обстоятелства едни и същи разходи не могат да се финансират два пъти от бюджета на ЕС.

**8.2.** С оглед недопускане на двойно финансиране на дейностите, които са част от инвестицията, финансирана от МВУ, крайният получател се задължава незабавно да информира ДФЗ за всякакви многократни заявления и многократни плащания на безвъзмездно финансиране, свързани с една и съща дейност по инвестицията.

**8.3.** При установяване на случаи на двойно финансиране, разходът не се финансира със средства от МВУ. Ако разходът е вече платен от ДФЗ към крайния получател, ДФЗ предприема действия за възстановяване на неправомерно изплатените или неправилно използвани от крайния получател суми съгласно приложимата национална законодателство за събиране на вземания.

# Член 9. Счетоводно отчитане, проверки, съхраняване на документация

**9.1.** Крайният получател трябва да води точна и редовна счетоводна документация, отразяващи изпълнението на одобрения проект (инвестиция по ПВУ), използвайки подходяща система за документация и счетоводно отчитане, предоставяща своевременно точна, пълна и надеждна информация. Разходите следва да са отразени в счетоводната документация на крайния получател чрез отделни счетоводни аналитични сметки, ясно рефериращи към номера на ПИИ или договора за финансиране, или в отделна счетоводна система с обособени сметки за отчитане на разходите по договора за финансиране. Счетоводните отчети, разходите и документите за тях, свързани с ПИИ, трябва да подлежат на ясно идентифициране и проверка.

**9.2.** Крайният получател следва да гарантира, че данните, посочени във ФТО, предвидени в чл. 10, отговарят на тези в счетоводната система и на документацията по изпълнението на инвестицията, и са налични до изтичане на сроковете за съхранение съгласно чл. 9.7.

**9.3**. Крайният получател е длъжен да допуска ДФЗ, упълномощените от него лица, националните контролни и одитиращи органи, Европейската комисия, Европейската служба за борба с измамите, Европейската сметна палата, Изпълнителна агенция „Одит на средствата от ЕС“, Агенцията за държавна финансова инспекция, Националната агенция за приходите и външните одитори, да проверяват, посредством проучване на документацията му или проверки на място (включително и внезапни), изпълнението на проекта, и да проведат пълен одит, при необходимост, въз основа на разходооправдателните документи, приложени към счетоводните отчети, счетоводната документация и други документи, свързани с финансирането на проекта, в съответствие с процедурите, предвидени в законодателството на Европейския съюз, включително законодателството за защита на финансовите интереси на Европейските общности срещу измами и други нарушения и приложимото национално законодателство, до изтичане на сроковете съгласно чл. 9.7.

**9.4.** В изпълнение на задължението си по чл. 9.3 крайният получател се задължава да предостави на съответните длъжностни лица достъп до местата, където се осъществява проекта, в това число и достъп до неговите информационни системи, както и до всички документи и бази данни, свързани с финансово-техническото управление на проекта, както и да направи всичко необходимо, за да улесни работата им. Тези документи включват фактури, справки за отработени дни, както и всички останали документи и бази данни, свързани с финансово-техническото управление на проекта, като документация за възлагане относно процедурите за избор на изпълнители, провеждани от крайния получател във връзка с изпълнението на проекта, оферти от кандидати в процедурите, документи, свързани с процедури по оценка, договори с изпълнители, счетоводна документация, ведомости за заплати, кореспонденция с ДФЗ, платежни документи, приемо-предавателни протоколи и др. Достъпът, предоставен на тези длъжностни лица, трябва да бъде поверителен спрямо трети страни без ущърб на публично-правните им задължения. Документите трябва да се съхраняват на достъпно място и да са картотекирани по начин, който улеснява проверката, като крайният получател следва да посочи точното им местонахождение.

**9.5.** В случай че крайният получател не представи оригинали или приемливи копия от горепосочените документи при поискване от страна на представителите на контролните органи по чл. 9.4, това ще е основание за искане от страна на ДФЗ за възстановяване на изплатеното по договора безвъзмездно финансиране, отнасящо се до разходите, за които се отнасят непредставените документи.

**9.6.** Крайният получател гарантира, че правата на ДФЗ, упълномощените от него лица, националните контролни и одитиращи органи, Европейската комисия, Европейската служба за борба с измамите, Европейската сметна палата и външните одитори да извършват одити, проверки и проучвания, ще се упражняват равноправно, при еднакви условия и в съответствие с еднакви правила и по отношение на неговите изпълнители.

**9.7.** Крайният получател се задължава да съхранява цялата налична документация във връзка с кандидатстването и изпълнението на ПИИ, включително статистически и други данни, отнасящи се до финансирането, както и записи и документи в електронен формат съгласно раздел I. „Срок за изпълнение на одобреното проектно предложение за изпълнение на инвестиции и срок за мониторинг“ от Условията за изпълнение, чл. 132 от Регламент (ЕС, Евратом) 1046/2018 на Европейския парламент и на Съвета от 18 юли 2018 година за финансовите правила, приложими за общия бюджет на Съюза, за изменение на регламенти (ЕС) № 1296/2013, (ЕС) № 1301/2013, (ЕС) № 1303/2013, (ЕС) № 1304/2013, (ЕС) № 1309/2013, (ЕС) № 1316/2013, (ЕС) № 223/2014 и (ЕС) № 283/2014 и на Решение № 541/2014/ЕС и за отмяна на Регламент (ЕС, Евратом) № 966/2012 (OB L 193, 30.7.2018 г.), както и система за управление и контрол (СУК).

**9.8.** Крайният получател се задължава да поддържа актуален регистър, съдържащ информация за местонахождението на оригиналните документи по проекта и отговорното лице за тяхното съхранение.

# Член 10. Задължение за предоставяне на финансово-технически отчети и на друга информация

**10.1.** Крайният получател се задължава да изготвя и представя на ДФЗ чрез Информационната система на Механизма за възстановяване и устойчивост (ИСМ-ИСУН 2020) окончателен финансово-технически отчет (ФТО) във вида, със съдържанието и в сроковете, предвидени в договора за финансиране или неговите приложения, условията за кандидатстване и условията за изпълнение по съответната процедура, в т.ч. в Ръководството за изпълнение на инвестициите по чл. 31 от ПМС № 114/2022 г.

**10.2.** Крайният получател подава ФТО с искането за плащане. ФТО трябва да съдържа необходимите приложения с пълна информация за доказване на всички аспекти на изпълнението на инвестицията. В случай че отчетите са неправилно попълнени, непълни и/или не окомплектовани с необходимите приложения, ДФЗ може да приложи разпоредбите на чл. 11.2.

10.3.1. В срок до 5 работни дни след сключването на договора за финансиране или договор с последния избран изпълнител по ПИИ, крайният получател следва да представи на ДФЗ чрез ИСМ-ИСУН 2020 пълната документация по възлагането на договора за проверка.

10.3.2. Крайният получател представя:

10.3.2.1. Когато избрания актив не е включен в „Списък с активи, дейности и услуги, за които са определени пределни цени” – Приложение № 5 от Условията за кандидатстване, крайният получател се задължава да представи на ДФЗ 2 (две) съпоставими независими оферти и договор с избрания изпълнител с включени марка, модел и подробни технически спецификации. Офертите трябва да са съпоставими и с основните технически и/или функционални характеристики, посочени в офертата по т. 6 от Раздел 14.2. Условия за допустимост на разходите от условията за кандидатстване, а оферентите да отговарят на изискванията на т. 8 от същия раздел.

10.3.2.2. Когато избрания актив е включен в „Списък с активи, дейности и услуги, за които са определени пределни цени” – Приложение № 5 към Условията за кандидатсване, крайният получател се задължава да представи само договор с избрания изпълнител с включени марка, модел и подробни технически спецификации, съпоставими с основните технически и/или функционални характеристики, посочени в офертата по т. 6 от Раздел 14.2. Условия за допустимост на разходите от условията за кандидатстване,. Избраният изпълнител следва да отговарят на изискванията на т. 8 от Раздел 14.2. Условия за допустимост на разходите от условията за кандидатстване.

10.3.2.3. Срокът за представяне на документите по т. 10.3.2.1. и т. 10.3.2.2. не може да бъде по-дълъг от 4 месеца преди крайния срок за изпълнение на инвестицията по сключения договор за финансиране.

10.3.2.4. Държавен фонд „Земеделие” извършва съпоставка между размера на одобрения за подпомагане разход, определените пределни цени, когато е приложимо, представената/ите оферта/и и договор с избрания доставчик/изпълнител, като одобрява за финансиране разхода до най-ниския му размер.

10.3.2.5. В срок до два месеца от предоставяне на документите по 10.3.2.1. и 10.3.2.2. ДФ „Земеделие” съгласува избора на доставчик/изпълнител.

10.3.2.6. В случай на непълноти и/или неясноти, установени в представените документи по т. 10.3.2.1. и 10.3.2.2., ДФ „Земеделие” може да изиска допълнителна информация.

10.3.2.7. В случаите по т. 10.3.2.6., крайния получател следва да представи отговор в срок до 10 дни.

**10.4.** Ако крайният получател не представи ФТО и/или документацията по чл. 10.3.1 и 10.3.2 на ДФЗ и/или упълномощените от него лица и не представи приемливо и изчерпателно писмено обяснение относно неизпълнението на това си задължение, ДФЗ има право да прекрати договора по реда на чл. 20.2.xii) и да изиска възстановяване на недължимо платените суми по реда на чл. 13.

**10.5.** Крайният получател е запознат, че в края на изпълнението на инвестицията подлежи на контрол, който да удостовери, че изпълнението на инвестицията действително съблюдава принципа за „ненанасяне на значителни вреди“ съгласно Регламента (ЕС) 2021/241 и Техническите насоки на ЕК „Ненанасяне на значителни вреди“ (2021/C58/01). Ако бъде констатирано несъответствие с принципа за „ненанасяне на значителни вреди“, договорът за финансиране ще се счита за изцяло неизпълнен, като това ще доведе до възстановяване на помощта по реда на чл. 13.

**10.6.** Крайният получател трябва да предоставя на ДФЗ, МЗХ и/или упълномощените от тях лица, както и на всички национални и европейски контролни и одитиращи органи, извършващи проверки, цялата изисквана информация относно изпълнението на инвестицията в изрично определения от тях срок.

**10.7.** Ако ДФЗ или МЗХ извършва текуща или последваща оценка на одобрения проект (инвестиция по ПВУ), Крайният получател се задължава да предостави на ДФЗ, МЗХ и/или на лицата, упълномощени от него, цялата документация или информация, която би спомогнала за успешното провеждане на оценката, както и да му предостави правата за достъп, предвидени в чл. 9.3 и чл. 9.4.

**10.8.** Страна по договора, извършила или възложила извършване на оценка относно одобрения проект (инвестиция по ПВУ), предоставя копие от доклада за оценката на другата страна.

**10.9.** Крайният получател поема задължение за събиране и въвеждане в ИСМ-ИСУН 2020 на следните данни по чл. 22, параграф 2, буква „г“ на Регламент (ЕС) 2021/241 за създаване на МВУ:

10.9.1. наименование на изпълнителя, включително членовете на обединението (ако изпълнителят е дружество по Закона за задълженията и договорите) и подизпълнителя, когато крайният получател на средствата е възлагащ орган в съответствие с правото на Съюза или с националното право в областта на обществените поръчки и

10.9.2 собствено(и) име(на), фамилно(и) име(на) и дата на раждане на действителния(те) собственик(ци) на крайния получател и изпълнителя по смисъла на § 2 от допълнителните разпоредби на националния Закон за мерките срещу изпирането на пари (ЗМИП), въвеждащ изискването на член 3, точка 6 от Директива (ЕС) 2015/849 на Европейския парламент и на Съвета.

**10.10.** Всеки краен получател е ангажиран да информира ДФЗ при промяна на действителния собственик на получателя на средства по смисъла на § 2 от ДР на ЗМИП, като тази информация се въвежда в ИСМ-ИСУН 2020 и нейната актуалност и достоверност се проверява съответно от ДФЗ. Съхранението на горепосочената информация се осигурява в ИСМ-ИСУН 2020, като за целите на контрола и одита администраторът на системата предоставя достъп до същата при спазване на разпоредбите на приложимото законодателство, свързано със защита на личните данни.

# Член 11. Одобряване на финансово-техническите отчети и извършване на плащанията

**11.1.** Държавен фонд „Земеделие“ преглежда и се произнася по подадените от крайния получател ФТО в срок от 90 (деветдесет) дни от подаването им, като проверява съответствието на изпълнението на инвестицията с всички приложими за това правила.

**11.2.** Държавен фонд „Земеделие“ може да спре срока за произнасяне по ФТО по чл. 11.1, като уведоми за това крайния получател, в случай, че:

11.2.1. В подадените от крайния получател ФТО или приложенията към него са налице технически грешки, неясноти, непълноти и/или неточности, които изискват допълнителна проверка. В такива случаи:

1. Държавен фонд „Земеделие“ може да изиска от крайния получател допълнителна информация и документи, разяснения или поправки, като определя подходящ срок за представянето им, който не може да бъде по-кратък от 7 работни дни от изпращането на искането. В този случай срокът за произнасяне по ФТО спира да тече за времето от изпращане на искането към крайния получател до представянето на необходимата пълна, ясна и точна информация;
2. ако за допълнителната проверка не е необходима допълнителна информация от крайния получател, а получаване на становище на друг орган или провеждането на специфична контролна или друга процедура (напр. целева проверка от национални или европейски контролни или одитни органи, и др. под.) срокът за произнасяне по ФТО се спира до получаването на становището, съответно до приключване на другата специфична процедура.

11.2.2. Налице е неприключила проверка по данни за нередност по смисъла на членове 4– 8 във връзка с изпълнението на инвестицията. В този случай произнасянето по ФТО се спира до приключването на проверката за нередност по съответния ред.11.2.3. Налице е повдигнато с обвинителен акт обвинение спрямо крайният получател за извършено престъпление - измама или корупция (подкуп), касаещо инвестицията.

**11.3.** В случаите по чл. 11.2 срокът за произнасяне по ФТО продължава да тече от датата, на която са били отстранени обстоятелствата, послужили като основание за спиране на срока, като за това се уведомява крайния получател.

**11.4.** Държавен фонд „Земеделие“ се произнася по ФТО в съответствие с приложимите към изпълнението и отчитането на инвестицията правила и изисквания, като одобрява изцяло или частично изпълнението на инвестицията и постигнатите цели, или отхвърля отчета. Извън случаите на поетапно частично изпълнение, предвидени в описанието на инвестицията – Приложение 1, ДФЗ може да приеме окончателно частично изпълнение на инвестицията, като вземе предвид дали и доколко частичното изпълнение е приемливо с оглед характера и целите на инвестицията, вкл. доколко целите и свързаните с тях дейности са делими, и доколко тези цели са били изпълнени и/или могат впоследствие да бъдат изпълнени.

**11.5.** Въз основа на одобреното пълно или частично изпълнение на инвестицията по чл. 11.4, ДФЗ одобрява извършените от крайния получател допустими разходи, пропорционално на одобреното (пълно или частично) изпълнение на инвестицията, освен ако част от тези разходи са засегнати от нередност по смисъла на членове 4- 8. В последния случай, независимо от изпълнението на съответните дейности и цели, ДФЗ може да не признае изцяло или частично извършените за това разходи, като вземе предвид тежестта на нарушенията и отражението им върху изпълнението на инвестицията, като предостави на крайния получател възможност да изложи позицията си. При определянето кои и каква част от извършените допустими разходи да бъдат признати ДФЗ преценява, но не единствено, доколко съответното нарушение засяга основна дейност или значителна част от инвестицията и в каква степен това компрометира изпълнението на инвестицията.

**11.6.** Държавен фонд „Земеделие“ извършва междинни, ако такива са предвидени, и окончателни плащания към крайните получатели въз основа на одобрената сума на извършените от крайния получател допустими разходи, отчетени в съответния ФТО, като приложи към нея процента на безвъзмездно финансиране, определен в описанието на инвестицията – Приложение 1. Размерът на окончателното плащане се определя в съответствие с чл. 12.2.

**11.7**. Държавен фонд „Земеделие“ извършва плащането на одобрената сума безвъзмездно финансиране в срок от 7 дни от одобрението на съответния ФТО по реда на чл. 11.1 – 11.5.

11.7.1. Държавен фонд „Земеделие“ може да спре извършването на плащанията по договора без предизвестие, ако след одобрението на ФТО постъпят данни за обстоятелства по чл. 20.2.i) – ix), до окончателното установяване по съответния ред на наличието или неналичието на такива обстоятелства. В случай, че съответното обстоятелство бъде потвърдено, ДФЗ може да упражни правата си по чл. 20.2 и чл. 20.3, като одобрените, но неизвършени плащания, се считат за отменени.

**11.8.** Сумите на безвъзмездното финансиране, изплащани от ДФЗ се превеждат в банкова сметка на крайния получател, посочена в искането за плащане и финансовата идентификационна форма, изготвена по образец.

**11.9**. Държавен фонд „Земеделие“ извършва плащанията в лева, съобразно разпоредбите на договора.

# Член 12. Окончателен размер на безвъзмездното финансиране

**12.1.** Общата сума, която ДФЗ ще изплати на крайния получател, не може да надвишава максималния размер на безвъзмездното финансиране, предвиден в бюджета на одобрената инвестиция, съгласно описанието на инвестицията – Приложение 1.

**12.2.** Окончателният размер на безвъзмездното финансиране по договора се определя въз основа на одобрената по реда на членове 11.1 – 11.5 обща сума на извършените от крайния получател допустими разходи, като към нея се приложи процента на безвъзмездно финансиране за инвестицията, определен в описанието на инвестицията – Приложение 1.

Размерът на окончателното плащане на безвъзмездното финансиране се изчислява, като от одобрената обща сума на безвъзмездно финансиране по договора се прихванат други свързани с инвестицията плащания, недопустими разходи и суми, ако има такива.

**12.3.** В случай на отказ за изплащане на част или на цялата финансова помощ, ДФЗ уведомява крайният получател, като посочва мотивите за това.

# Член 13. Възстановяване на безвъзмездното финансиране

**13.1.** Крайният получател се задължава да възстанови на ДФЗ всички недължимо платени или надплатени, както и неправомерно получени или неправомерно усвоени суми по смисъла на чл. 162, ал. 2, т. 8 от Данъчно-осигурителния процесуален кодекс в 14-дневен срок от съобщаването за това, за което ДФЗ издава акт за установяване на публично вземане.

**13.2.** Крайният получател се задължава да възстанови на ДФЗ всички получени средства по договора, когато са нарушени приложимите към инвестицията правила за държавна помощ.

**13.3.** При възстановяване на дължимите средства преди изтичане на срока по чл. 13.1 не се дължи лихва за забава, като крайният получател се задължава да уведоми писмено ДФЗ за доброволното възстановяване в срок от 5 работни дни след извършването му.

**13.4.** В случай че крайният получател не възстанови доброволно дължимите средства в срока по чл. 13.1, ДФЗ извършва прихващане от бъдещи плащания по други схеми и мерки, администрирани от ДФ „Земеделие“.

**13.5.** При невъзможност да се приложат способите за възстановяване, посочени в членове 13.1 – 13.4, ДФЗ уведомява за това Националната агенция за приходите, като дължимите вземания се погасяват по реда на чл. 169, ал. 1 от ДОПК.

**13.6.** Банковите такси, свързани с връщането на дължими суми на ДФЗ, са изцяло за сметка на крайния получател.

**13.7.**Крайният получател се задължава да изпълнява задълженията си и да оказва съдействие на съответните компетентните органи в случай на необходимост от възстановяването на неправомерно предоставена държавна помощ, което се извършва по реда на чл. 38 от Закона за държавните помощи, съгласно който решение на Европейската комисия за възстановяване на неправомерна и несъвместима или на неправилно използвана държавна помощ подлежи на принудително изпълнение по реда на Данъчно-осигурителния процесуален кодекс (ДОПК). Когато с решението на Европейската комисия за възстановяване на неправомерна и несъвместима или на неправилно използвана държавна помощ не са индивидуализирани получателите на помощ и размерът на сумата, която трябва да се възстанови, администраторът на помощ издава допълнително и акт за установяване на публично вземане по реда на чл. 166, ал. 2 и 3 от ДОПК. Не се разрешава предоставяне на нова държавна помощ на предприятие, което не е изпълнило решение на Европейската комисия за възстановяване на неправомерно предоставена държавна помощ и не е възстановило изцяло неправомерно получената държавна помощ.

# Член 14. Право на собственост/ползване на резултатите и придобитите активи

**14.1.** Правото на собственост върху придобитите активи, включително правата на интелектуална и индустриална собственост върху резултатите от изпълнения проект (инвестиция по ПВУ), докладите и други документи, свързани с него, възникват и принадлежат на крайния получател.

**14.2.** Независимо от разпоредбите на член 14.1 и при спазване на разпоредбата на чл. 15, крайният получател предоставя на ДФЗ, упълномощените от него лица, националните и европейски контролни и одитиращи органи, Европейската комисия, Европейската служба за борба с измамите, Европейската сметна палата и упълномощените за това външни одитори, правото да ползват свободно и съобразно обхвата на проверката всички документи, свързани с изпълнената инвестиция, независимо от формата им, при условие, че с това не се нарушават съществуващи права на интелектуална и индустриална собственост.

# Член 15. Поверителност

**15.1.** При спазване на разпоредбата на чл. 10, министерство на земеделието и храните, ДФЗ, лицата, упълномощени от него, националните и европейски контролни и одитни органи, и крайния получател се задължават да запазят поверителността на всички предоставени документи, информация или други материали, за срока по чл. 9.7. Европейската комисия има право на достъп до всички документи, предоставени на лицата, посочени по-горе, като спазва същите изисквания за поверителност.

**15.2.** При реализиране на своите правомощия, министерство на земеделието и храните, ДФЗ, упълномощените от него лица, националните и европейски контролни и одитни органи, крайния получател и Европейската комисия спазват изискванията за защита на личните данни за физическите лица и опазването на търговската тайна за юридическите лица в съответствие с действащото законодателство.

# Член 16. Информация, комуникация и публичност

**16.1.** Крайният получател прилага подходящи мерки за информация, комуникация и публичност, съгласно разпоредбите на чл. 34 на Регламент (ЕС) 2021/241.

**16.2.** Крайният получател посочва произход и осигурява видимост на финансирането от ЕС, включително, ако е приложимо, чрез поставяне на емблемата на ЕС и на подходящо указание за финансирането, например „финансирано от Европейския съюз – СледващоПоколениеЕС“, по-специално когато популяризира действията и резултатите от тях, като предоставя последователна, ефективна и пропорционална целева информация на различни видове публика, включително медиите и обществеността.

**16.3.** Всяка публикация на крайния получател, под каквато и да е форма и в каквото и да е средство за осведомяване, в това число и интернет, трябва да съдържа следното заявление:

*“Този <документ/публикация> е създаден с финансовата подкрепа на* ***Европейския съюз – СледващоПоколениеЕС****. Цялата отговорност за съдържанието на документа се носи от<наименование на крайния получател>и при никакви обстоятелства не може да се приема, че този документ отразява официалното становище на Европейския съюз и Държавен фонд „Земеделие“.*

**16.4.** Крайният получател упълномощава министерство на земеделието и храните, ДФЗ, националните контролни и одитиращи органи, Европейската комисия, Европейската служба за борба с измамите, Европейската сметна палата и упълномощените от тях външни одитори да публикуват неговото наименование и адрес, предназначението на отпуснатата безвъзмездно финансиране, максималния размер на помощта и съотношението на безвъзмездното финансиране към допустимите разходи по инвестицията.

# Член 17. Изменение на договора

**17.1.** Договорът за финансиране, включително одобрената инвестиция, може да бъде изменян и/или допълван в следните случаи:

17.1.1. по инициатива на ДФЗ или на крайния получател, когато това се основава на свързани с процедурата за предоставяне на средства по МВУ промени в правото на Европейския съюз и/или българското законодателство, в политиката на европейско и/или национално ниво, произтичаща от МВУ, ПВУ или друг стратегически документ, или при тяхното изменение;

17.1.2. по мотивирано искане на крайния получател извън случаите по т. 17.1.1, което отговоря на всяко от следните изисквания:

1. не засяга основната цел на одобреното предложение за изпълнение на инвестицията по ПВУ и не променя предназначението на подпомаганите активи;
2. не води до несъответствие с целите, дейностите, изискванията, посочени в условията за кандидатстване и изпълнение по процедурата за подбор;
3. не би поставило под въпрос сключването на този договор, съответно условията, при които същият би бил сключен;
4. не би било в противоречие с равнопоставеното третиране на кандидатите за финансиране от МВУ;
5. не води до намаляване на броя на точките по критериите за оценка, по които проектът (предложението за изпълнение на инвестиция) е бил оценен и одобрен за финансиране, под определения минимум точки за приема, за които е бил наличен разполагаем бюджет.

**17.2.** Когато не е възможно договорът да бъде приведен в съответствие с промяната на националната или европейската нормативна или стратегическа рамка по чл. 17.1.1, както и при несъгласие на другата страна с произтичащото от тази промяна изменение в договора за финансиране, договорът може да бъде едностранно прекратен.

**17.3.** При изменение на договора по инициатива на крайния получател, същият следва да представи на ДФЗ обосновано предложение за това. ДФЗ взема решение по предложението в срок до един месец от получаването му. ДФЗ може да откаже предложеното изменение на договора, както и да изисква допълнителни пояснения и документи, обосноваващи предлаганото изменение.

Крайният получател може да поиска удължаване на срока за изпълнение на одобрената инвестиция, определен в описанието на инвестицията - Приложение 1 не по-късно от един месец преди изтичането му, при условие, че срокът не превишава максималния срок за изпълнение на проектите по съответната процедура за предоставяне на средства от МВУ на крайни получатели.

**17.4.** Изменението на договора влиза в сила след сключване на допълнително споразумение между ДФЗ и крайния получател.

При специфични формални или маловажни промени, страните могат да постигнат съгласие за изменение на договора в рамките на разменената между тях кореспонденция във връзка с изменението през ИСМ-ИСУН 2020. В тези случаи допълнителното споразумение се счита за сключено по силата и при условията на разменената кореспонденция, без за това да е необходимо изричното подписване на нарочен двустранен писмен или електронен документ.

17.4.1. За изменението на договора не се подписва изричен двустранен писмен или електронен документ в следните случаи:

1. при промяна в адреса за кореспонденция и контакти;
2. при отстраняване на технически грешки в проекта с изключение на промяна на минималните технически и функционални характеристики;
3. при промяна в седалището и адреса на управление на крайния получател, в случай, че това не противоречи на изискванията на условията за кандидатстване или за изпълнение по процедурата за предоставяне на средства от МВУ;
4. при промяна в наименованието на крайния получател.

В посочените случаи, крайният получател следва да уведоми незабавно ДФЗ чрез ИСМ-ИСУН 2020 и да обоснове необходимостта от извършване на съответната промяна. Крайният получател има право да приложи изменението, за което е уведомил ДФЗ, който, от своя страна, може да възрази в срок от един месец от получаване на писменото уведомление, а в случаите на допълнително изискани пояснения и документи – от тяхното получаване. ДФЗ може да не приеме направеното изменение или да даде допълнителни указания на крайния получател, когато: исканото изменение не е сред изброените в по-горе; изменението противоречи на изрични изисквания на условията за кандидатстване или изпълнение по процедурата за предоставяне на средства, при които инвестицията е била одобрена; исканото изменение не е приемливо обосновано или противоречи на действителното положение; се нарушават условията на чл. 17.5 от Общите условия – Приложение 2. В случай, че ДФЗ се съгласи с, или не възрази на исканата промяна в посочения срок, се счита, че предлаганото изменение е прието. В такъв случай допълнителното споразумение за изменение на договора се счита за сключено по силата и при условията на разменената кореспонденция между страните чрез ИСМ-ИСУН 2020 във връзка с изменението, без за това да е необходимо изричното подписване на нарочен двустранен писмен или електронен документ.

17.4.2. За изменението на договора не се подписва изричен двустранен писмен или електронен документ и в следните случаи:

1. при промяна на законния/ите представляващ/и на крайния получател;
2. при промяна в правно-организационната форма на крайния получател;
3. при промени на предвидената за изпълнение инвестиция, в случай че:
   1. не се променя вида на одобрените инвестиционни разходи (тип на инвестицията), **и/или**
   2. не се надвишават праговете, описани в Условията за кандидатстване;
4. при промяна в мястото на изпълнение и/или поддържане на инвестицията след приключване на изпълнението;
5. в случаите по чл. 19.

В посочените случаи крайният получател следва да уведоми незабавно ДФЗ чрез ИСМ-ИСУН 2020 за съответната промяна, като да обоснове необходимостта от нея в случаите по точки iii) – v). ДФЗ се произнася по искането в срок до един месец от получаване на уведомлението, съответно от получаването на допълнително изискани пояснения и/или документи. ДФЗ може да не приеме направеното изменение или да даде допълнителни указания на крайния получател, когато: исканото изменение не е сред изброените в по-горе; изменението противоречи на изрични изисквания на условията за кандидатстване или изпълнение по процедурата за предоставяне на средства, при които инвестицията е била одобрена; исканото изменение не е приемливо обосновано или противоречи на действителното положение; се нарушават условията на чл. 17.5 от Общите условия – Приложение 2. Исканото изменение влиза в сила само след получаване на изричното съгласие от страна на ДФЗ, като се прилага между страните занапред. В такъв случай допълнителното споразумение за изменение на договора се счита за сключено по силата и при условията на разменената кореспонденция между страните чрез ИСМ-ИСУН 2020 във връзка с изменението, без за това да е необходимо изричното подписване на нарочен двустранен писмен или електронен документ.

**17.5.** Недопустими са следните промени в договора за финансиране:

17.5.1. Промени в бюджета на одобрената инвестиция, водещи до увеличаване на първоначално договорения процент и размер, предвидени в договора за финансиране, и/или водещи до превишаване на средствата по „тип разходи“, за които има определен размер в нормативен акт, в акт на правото на Европейския съюз или в съответните условия за кандидатстване и изпълнение;

17.5.2. Промени, които поставят под въпрос постигането на етапите и целите (планираните резултати) на одобрената инвестиция и могат да доведат до внасяне на изменения в одобрения проект (инвестиция по ПВУ), които биха поставили под въпрос решението за предоставяне на безвъзмездното финансиране.

17.5.3. Промени, които биха представлявали нарушение на принципа на равнопоставеност на кандидатите и нарушават конкурентните условия, заложени в условията за кандидатстване и изпълнение, и приложимата нормативна уредба към съответната процедура за предоставяне на безвъзмездното финансиране по МВУ.

17.5.4. Промени, които биха довели до несъответствие на одобрената инвестиция с правилата на приложимия режим на държавна помощ.

17.5.5. Промени, които биха представлявали нарушение на принципа на „ненанасяне на значителни вреди“, заложен в условията за кандидатстване и изпълнение, и приложимата нормативна уредба към съответната процедура за предоставяне на безвъзмездното финансиране по МВУ.

# Член 18. Прехвърляне на права и задължения по договора

**18.1.** Правата и задълженията по договора не могат да бъдат прехвърляни или възлагани на трето лице без предварително писмено одобрение от ДФЗ.

# Член 19. Извънредни обстоятелства

**19.1.** Крайният получател е длъжен да уведоми незабавно ДФЗ и/или упълномощените от него лица за възникването на обстоятелства, които могат да възпрепятстват или забавят изпълнението на одобрения проект (инвестиция по ПВУ).

**19.2.** Страните не отговарят за нарушение на задълженията си по договора, ако не са в състояние да ги изпълняват поради възникване на извънредно обстоятелство. Извънредно обстоятелство е всяка непредвидима изключителна ситуация или събитие, което е извън контрола на страните и не позволява на една от тях да изпълни задълженията си по договора, възникването му не може да се отдаде на грешка или небрежност от тяхна страна (или от страна на техните изпълнители, представители или служители) и не може да се преодолее при полагане на дължимата грижа. Не представляват извънредно обстоятелство недостатъци в оборудването или материалите или закъснения в предоставянето им, трудови спорове, стачки или финансови затруднения

Без да се засягат разпоредбите на член 20.2., страната, засегната от извънредно обстоятелство, е длъжна да уведоми незабавно другата страна за възникването на извънредно обстоятелство, като посочи характера, вероятната продължителност и предвидимите последици от възникването му, както и да предприеме всички необходими мерки за ограничаване до минимум на възможните вредни последици.

# Член 20. Прекратяване на договора

**20.1.** Ако някоя от страните е на мнение, че договорът повече не може да се изпълнява ефективно, тя следва да се обърне за съгласуване към другата страна. Ако страните не постигнат споразумение за разрешаване на проблема, всяка от тях има право да прекрати договора с едномесечно писмено предизвестие, без задължение за изплащане на обезщетение. В този случай, ако е приложимо, крайният получател дължи да възстанови на ДФЗ недължимо платени, надплатени, неправомерно получени или неправомерно усвоени средства от МВУ във връзка с изпълнението на прекратения договор.

**20.2.** ДФЗ има право да прекрати договора без предизвестие, в случай, че:

1. крайният получател е допуснал при изпълнението на договора измама по чл. 5, корупция по чл. 6 или конфликт на интереси по чл. 7. Наличието на измама по чл. 5 и корупция по чл. 6 се установява чрез влязло в сила осъдително съдебно решение, а наличието на конфликт на интереси по чл. 7 – с акт на компетентен орган по ЗПКОНПИ или в доклад от проверка на ДФЗ или друг национален или европейски контролен орган или от одит на компетентен национален или европейски одитиращ орган;
2. крайният получател е обявен в несъстоятелност, или спрямо него е открито производство по несъстоятелност или се намира в производство по ликвидация, ако се управлява от назначен от съда синдик, ако е сключил споразумения с кредиторите си за погасяване на задълженията си към тях, ако е преустановил дейността си или е в подобно положение, произтичащо от аналогична процедура, предвидена в националното законодателство;
3. крайният получател или лицата с правомощия за представителство, вземане на решения или контрол спрямо него са осъдени за престъпление по служба с влязла в сила присъда;
4. крайният получател е признат за виновен за тежко нарушение при упражняване на професионалната си дейност, доказано с всякакви средства, включително с решения на ЕИБ и на международни организации;
5. крайният получател не е изпълнил своите задължения, свързани с плащането на вноски за социално осигуряване или плащането на данъци в съответствие с българското законодателство, или с правните разпоредби на страната, в която се установен, ако това не е България;
6. крайният получател или лицата с правомощия за представителство, вземане на решения или контрол спрямо него са осъдени с влязла в сила присъда за измама, корупция, участие в престъпна организация, изпиране на пари или всякаква друга незаконна дейност, ако тази незаконна дейност накърнява финансовите интереси на ЕС;
7. в хода на процедурата по предоставяне на средства по МВУ, довела до сключването на договора, крайният получател се е намирал в конфликт на интереси или е подал декларация с невярно съдържание при представянето на информацията, изискана като условие за участие в процедурата, или не е представил тази информация;
8. крайният получател умишлено декларира неверни или непълни данни във връзка с изпълнението на инвестицията, с цел неправомерно да получи договореното безвъзмездно финансиране.
9. крайният получател извърши промяна в правно-организационната си форма или преобразуване по време на изпълнение на проекта или в срока за поддържане на съответната инвестиция съгласно приложимия режим държавна помощ, освен ако ДФЗ и крайния получател не са договорили по реда на чл. 18 договорните отношения да продължат с новия или преобразувания правен субект;
10. крайният получател неоснователно не изпълнява някое от задълженията си по договора за финансиране и/или приложенията към него и продължава да не го изпълнява или не представя задоволително обяснение в срок от 5 работни дни след изпращането на нарочно писмено уведомление за това от страна на ДФЗ;
11. крайният получател не е осигурил достъп или не е намерен на местоизпълнението по договора, по време на изпълнение на проекта или в срока за поддържане на съответната инвестиция съгласно приложимия режим държавна помощ, повече от три пъти след надлежно уведомление без обективни причини,
12. крайният получател не спазва разпоредбите на членове 9, 10 и 18.

**20.3.** В случай на прекратяване на договора по чл. 20.2, ДФЗ може да изиска пълно или частично възстановяване на вече изплатените суми от безвъзмездното финансиране, съразмерно с тежестта на нарушенията и отражението им върху изпълнението на инвестицията, като предостави на крайния получател възможност да изложи позицията си. При определянето дали да се иска пълно или частично възстановяване на изплатените по договора суми се преценява и следното, но не единствено: доколко съответното нарушение засяга основна дейност или значителна част от инвестицията и в каква степен това компрометира изпълнението на инвестицията, или нарушението засяга само определена обособена част от инвестицията, като частичното изпълнение е приемливо с оглед етапите и целите на инвестицията, и лицето, участващо в осъществяването на нарушението, може да бъде отстранено без това да повлияе на изпълнението на инвестицията.

**20.4.** Държавен фонд „Земеделие“ може едностранно да прекрати договора, за да предотврати или отстрани тежки последици за обществения интерес.

# Член 21. Приложим закон и уреждане на спорове

**21.1.** За неуредените в настоящия договор въпроси се прилагат съответните разпоредбите на действащото българско законодателство и правото на ЕС.

**21.2.** Всички неуредени между страните спорове, породени от този договор или отнасящи се до него, включително споровете, породени или отнасящи се до неговото тълкуване, недействителност, изпълнение или прекратяване, както и споровете за попълване на празноти в договора или приспособяването му към нововъзникнали обстоятелства, ще бъдат отнасяни за решаване към компетентния български съд.

1. Вж. чл. 3, пар. 2, букви„а“ и „в“ и чл. 4, пар. 3 и 4 от Директива (ЕС) 2017/1371 на Европейския парламент и на Съвета относно борбата с измамите, засягащи финансовите интереси на Съюза, по наказателноправен ред. [↑](#footnote-ref-1)
2. Вж. чл. 4, пар. 2 и 4 от Директива (ЕС) 2017/1371 на Европейския парламент и на Съвета относно борбата с измамите, засягащи финансовите интереси на Съюза, по наказателноправен ред. [↑](#footnote-ref-2)